“Oʻzbekiston havo yoʻllari” MAK havo kemalari parkini yangilash va unifikatsiyalash” investitsiya loyihasini amalga oshirish chora-tadbirlari toʻgʻrisida
(resolution, 2016-06-09)

“Oʻzbekiston havo yoʻllari” milliy aviakompaniyasining havo kemalari parkini yangilash va unifikatsiyalash, havo transportida tashishlarning iqtisodiy samaradorligi va xavfsizligini oshirish maqsadida Vazirlar Mahkamasi qaror qiladi: 1. Quyidagilar: Vazirlar Mahkamasining “Oʻzbekiston havo yoʻllari” MAK havo kemalari parkini yangilash va unifikatsiyalash chora-tadbirlari toʻgʻrisida” 2009-yil 13-iyuldagi 198-son qaroriga muvofiq 6 ta “A-320-200” samolyoti va ularga bitta zaxira dvigatelini xarid qilish boʻyicha 78,6 mln AQSH dollari miqdorida avans toʻlovlari toʻlanganligi; “Oʻzbekiston havo yoʻllari” MAK tomonidan “Eyrbas Indastri” (ES) va “Boing” (AQSH) kompaniyalari bilan toʻrtta “A-320-200” va toʻrtta “Boing-767-300ER” samolyotlarini yetkazib berish muddatlarini tezlashtirish boʻyicha kelishuvlarga erishilganligi maʼlumot uchun qabul qilinsin. 2. Quyidagilar: “Oʻzbekiston havo yoʻllari” MAK uchun sotib olinadigan samolyotlar va ularga ehtiyot dvigatellar boʻyicha yetkazib berishning yangilangan jadvali, hisob-kitob qiymati va moliyalashtirish manbalari 1-ilovaga muvofiq; “Oʻzbekiston havo yoʻllari” MAK havo kemalari parkini yangilash va unifikatsiyalash” investitsiya loyihasining asosiy texnik-iqtisodiy parametrlari bilan texnik-iqtisodiy asosi 2-ilovaga muvofiq; Oʻzbekiston Respublikasi Tashqi iqtisodiy faoliyat milliy banki orqali qayta moliyalashtiriladigan Oʻzbekiston Respublikasi Tiklanish va taraqqiyot jamgʻarmasi kreditlari hisobiga oʻnta “A-320-200” samolyoti, toʻrtta “Boing-767-300ER” samolyoti va ularning uchta ehtiyot dvigateli uchun toʻlovlarni “Oʻzbekiston havo yoʻllari” MAK tomonidan moliyalashtirish jadvali 3-ilovaga muvofiq; sotib olinadigan samolyotlar va ularga ehtiyot dvigatellar boʻyicha toʻlovlarni moliyalashtirish uchun ajratiladigan Oʻzbekiston Respublikasi Tiklanish va taraqqiyot jamgʻarmasi kreditlarini qaytarishning prognoz jadvallari 4 — 9-ilovalarga muvofiq tasdiqlansin. 3. Belgilansinki: “Oʻzbekiston havo yoʻllari” MAK qarz oluvchi hamda koʻrsatib oʻtilgan investitsiya loyihasini amalga oshirish, Oʻzbekiston Respublikasi Tiklanish va taraqqiyot jamgʻarmasi kreditlaridan maqsadli va samarali foydalanish uchun masʼul boʻlgan ijro etuvchi organ hisoblanadi; Oʻzbekiston Respublikasi Tiklanish va taraqqiyot jamgʻarmasi kreditlariga xizmat koʻrsatish bilan bogʻliq xarajatlar “Oʻzbekiston havo yoʻllari” MAKning oʻz mablagʻlari hisobiga amalga oshiriladi. 4. Oʻzbekiston Respublikasi Moliya vaziriga “Oʻzbekiston havo yoʻllari” MAKning Oʻzbekiston Respublikasi Tiklanish va taraqqiyot jamgʻarmasining qayta moliyalashtiriladigan kreditlari boʻyicha majburiyatlari yuzasidan Oʻzbekiston Respublikasi Tashqi iqtisodiy faoliyat milliy bankiga Oʻzbekiston Respublikasining kafolatlarini berish vakolati berilsin. 6. Oʻzbekiston Respublikasi Tiklanish va taraqqiyot jamgʻarmasiga, Tashqi iqtisodiy faoliyat milliy bankiga, “Oʻzbekiston havo yoʻllari” milliy aviakompaniyasiga mazkur investitsiya loyihasini amalga oshirish doirasida ajratiladigan kreditlarni qaytarish va kredit hisobidan toʻlovlarni kreditlarning tasdiqlangan umumiy summasi doirasida yetkazib berish toʻlovlarini amalga oshirish jadvallaridan kelib chiqqan holda revolver asosida amalga oshirish huquqi berilsin. 7. “Oʻzbekiston havo yoʻllari” milliy aviakompaniyasi koʻrsatib oʻtilgan investitsiya loyihasi doirasida olib kelinadigan samolyotlar va ularning ehtiyot dvigatellari uchun bojxona toʻlovlarini (bojxona rasmiylashtiruvi yigʻimlaridan tashqari) toʻlashdan ozod qilinsin. 8. Vazirlar Mahkamasining “Oʻzbekiston havo yoʻllari” MAK havo kemalari parkini yangilash va unifikatsiyalash chora-tadbirlari toʻgʻrisida” 2009-yil 13-iyuldagi 198-son qarorida: 1-bandning ikkinchi xatboshidagi “1-ilovaga muvofiq” soʻzlari chiqarib tashlansin; 1-ilova oʻz kuchini yoʻqotgan deb hisoblansin. 9. Mazkur qarorning ijrosini nazorat qilish Oʻzbekiston Respublikasining Bosh vaziri Sh. Mirziyoyev zimmasiga yuklansin.